Document ID: 32008R0497

ΚΑΝΟΝΙΣΜΌΣ (ΕΚ) αριθ. 497/2008 ΤΗΣ ΕΠΙΤΡΟΠΉΣ
της 4ης Ιουνίου 2008
για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα ψάρια και προϊόντα αλιείας καταγωγής Μαυροβουνίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 140/2008 του Συμβουλίου, της 19ης Νοεμβρίου 2007, για ορισμένες διαδικασίες εφαρμογής της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Μαυροβουνίου, αφετέρου, και για την εφαρμογή της ενδιάμεσης συμφωνίας μεταξύ της Ευρωπαϊκής Κοινότητας αφενός και της Δημοκρατίας του Μαυροβουνίου αφετέρου (1), και ιδίως το άρθρο 2,
Εκτιμώντας τα ακόλουθα:
(1)
Στις 15 Οκτωβρίου 2007, υπεγράφη στο Λουξεμβούργο συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Μαυροβουνίου, αφετέρου (εφεξής «συμφωνία σταθεροποίησης και σύνδεσης»). Η εν λόγω συμφωνία βρίσκεται στο στάδιο της επικύρωσης.
(2)
Στις 15 Οκτωβρίου 2007, συνήφθη ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας του Μαυροβουνίου, αφετέρου (2) (εφεξής «ενδιάμεση συμφωνία»), η οποία εγκρίθηκε με την απόφαση 2007/855/ΕΚ του Συμβουλίου της 15ης Οκτωβρίου 2007 (3). Η ενδιάμεση συμφωνία προβλέπει την έγκαιρη έναρξη ισχύος των διατάξεων της συμφωνίας σταθεροποίησης και σύνδεσης για το εμπόριο και τα εμπορικά θέματα. Η εν λόγω συμφωνία αρχίζει να ισχύει την 1η Ιανουαρίου 2008.
(3)
Η ενδιάμεση συμφωνία και η συμφωνία σταθεροποίησης και σύνδεσης προβλέπουν ότι ορισμένα ψάρια και προϊόντα αλιείας καταγωγής Μαυροβουνίου μπορούν να εισάγονται στην Κοινότητα με μειωμένο ή μηδενικό δασμό, εντός των ορίων των κοινοτικών δασμολογικών ποσοστώσεων.
(4)
Οι δασμολογικές ποσοστώσεις που προβλέπονται στην ενδιάμεση συμφωνία και στη συμφωνία σταθεροποίησης και σύνδεσης είναι ετήσιες και έχουν καθοριστεί για απεριόριστο χρονικό διάστημα. Είναι απαραίτητο να προβλεφθεί το άνοιγμα των δασμολογικών ποσοστώσεων για το 2008 και τα επόμενα έτη, καθώς και κοινό σύστημα για τη διαχείρισή τους.
(5)
Η κοινή διαχείριση πρέπει να διασφαλίζει τη συνεχή και επί ίσοις όροις πρόσβαση όλων των κοινοτικών εισαγωγέων στις δασμολογικές ποσοστώσεις, καθώς και την αδιάλειπτη εφαρμογή των προβλεπόμενων για τις ποσοστώσεις συντελεστών σε όλες τις εισαγωγές των εν λόγω προϊόντων, σε όλα τα κράτη μέλη, μέχρι την εξάντληση των ποσοστώσεων. Για να διασφαλιστεί η αποτελεσματικότητα του συστήματος, πρέπει να επιτραπεί στα κράτη μέλη να αντλούν από τις ποσοστώσεις τις απαραίτητες ποσότητες που αντιστοιχούν στις πραγματικές εισαγωγές. Ωστόσο, απαιτείται στενή συνεργασία μεταξύ των κρατών μελών και της Επιτροπής η οποία πρέπει να μπορεί να παρακολουθεί, ιδίως, το ρυθμό εξάντλησης των ποσοστώσεων και να ενημερώνει σχετικά τα κράτη μέλη. Για λόγους ταχύτητας και αποτελεσματικότητας, η επικοινωνία μεταξύ των κρατών μελών και της Επιτροπής πρέπει, στο μέτρο του δυνατού, να πραγματοποιείται με ηλεκτρονικά μέσα.
(6)
Επομένως, η διαχείριση των ποσοστώσεων που ανοίγουν με τον παρόντα κανονισμό πρέπει να γίνεται σύμφωνα με το σύστημα διαχείρισης των δασμολογικών προτιμήσεων στο πλαίσιο των δασμολογικών ποσοστώσεων που προορίζονται να χρησιμοποιηθούν σύμφωνα με την χρονολογική σειρά των ημερομηνιών αποδοχής των διασαφήσεων που καθορίζεται στον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (4).
(7)
Δυνάμει της συμφωνίας σταθεροποίησης και σύνδεσης και της ενδιάμεσης συμφωνίας, από την 1η Ιανουαρίου του τέταρτου έτους μετά την έναρξη ισχύος της ενδιάμεσης συμφωνίας, ο όγκος των δασμολογικών ποσοστώσεων για τα παρασκευάσματα ή τις κονσέρβες σαρδελών και για τα παρασκευάσματα ή τις κονσέρβες αντσουγιών πρέπει να αυξηθεί σε 250 τόνους, υπό τον όρο ότι τουλάχιστον το 80 % του συνολικού ποσού της προηγούμενης δασμολογικής ποσόστωσης έχει χρησιμοποιηθεί έως τις 31 Δεκεμβρίου του έτους αυτού. Εάν ο όγκος των ποσοστώσεων αυξηθεί, ο όγκος αυτός θα εξακολουθήσει να εφαρμόζεται έως ότου τα μέρη της συμφωνίας σταθεροποίησης και σύνδεσης και της ενδιάμεσης συμφωνίας αποφασίσουν διαφορετικά.
(8)
Δεδομένου ότι η ενδιάμεση συμφωνία αρχίζει να ισχύει την 1η Ιανουαρίου 2008, ο παρών κανονισμός πρέπει να αρχίσει να εφαρμόζεται από την ίδια ημερομηνία και πρέπει να παραμείνει σε εφαρμογή μετά την έναρξη ισχύος της συμφωνίας σταθεροποίησης και σύνδεσης.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα ψάρια και τα προϊόντα αλιείας καταγωγής Μαυροβουνίου που απαριθμούνται στο παράρτημα, τα οποία τίθενται σε ελεύθερη κυκλοφορία στην Κοινότητα, τυγχάνουν μειωμένου ή μηδενικού δασμού, στα επίπεδα και εντός των ορίων των κοινοτικών ετήσιων δασμολογικών ποσοστώσεων που καθορίζονται στο παράρτημα.
Για να επωφεληθούν από τους προτιμησιακούς αυτούς συντελεστές, τα εν λόγω προϊόντα συνοδεύονται από αποδεικτικό καταγωγής, όπως προβλέπεται στο πρωτόκολλο 3 της ενδιάμεσης συμφωνίας με το Μαυροβούνιο ή στο πρωτόκολλο 3 της συμφωνίας σταθεροποίησης και σύνδεσης με το Μαυροβούνιο.
Άρθρο 2
1. Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1 σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
2. Η επικοινωνία όσον αφορά τη διαχείριση των δασμολογικών ποσοστώσεων μεταξύ των κρατών μελών και της Επιτροπής πραγματοποιείται, στο μέτρο του δυνατού, με ηλεκτρονικά μέσα.
Άρθρο 3
1. Οι δασμολογικές ποσοστώσεις για τα παρασκευάσματα ή τις κονσέρβες σαρδελών και για τα παρασκευάσματα ή κονσέρβες αντσουγιών που αναφέρονται στο παράρτημα με αύξοντες αριθμούς 09.1524 και 09.1525 αυξάνονται σε 250 τόνους από την 1η Ιανουαρίου 2012, για το έτος 2012 και τα επόμενα έτη.
2. Η αύξηση που αναφέρεται στην παράγραφο 1 μπορεί να εφαρμοστεί μόνο αν τουλάχιστον το 80 % του όγκου των δασμολογικών ποσοστώσεων που άνοιξαν το προηγούμενο έτος χρησιμοποιήθηκε το τέταρτο έτος μετά την έναρξη ισχύος της ενδιάμεσης συμφωνίας.
Άρθρο 4
Τα κράτη μέλη και η Επιτροπή συνεργάζονται στενά για να διασφαλίσουν τη συμμόρφωση προς τον παρόντα κανονισμό.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουνίου 2008.

Labels: 3
17
18
6